Jean-Baptiste Pallegoix

**Jean-Baptiste Pallegoix** (født 24. oktober 1805 i Combertault i Frankrike, død 18. juni 1862 i Bangkok i Siam) var katolsk titulærbiskop og  apostolisk vikar av det østlige Siam fra 1841 og til sin død. Han tilhørte Det parisiske ytremisjonsselskap. Biskop Pallegoix ble holdt høyt i aktelse av Rama III (kong Mongkut), og de hadde ofte diskusjoner med hverandre. Kongen overvar til og med biskopens begravelse.

## Liv og virke
### Bakgrunn
Jean-Baptiste Pallegoix, sønn av en vinbonde i den fremragende vinregionen Côte-d'Or, begynte på presteseminaret i Dijon i en alder av 17 år, og flyttet senere til Chambéry og i 1827 til seminaret til det parisiske ytremisjonsselskap  på rue du Bac i Paris

### Prest
Den 31. mai 1828 ble han ordinert til prest i dette misjonsselskapet. Etter flere måneder i Macau og Singapore ankom han Bangkok, hovedstaden i Siam, i 1830. Han var ansvarlig for gjenoppbyggingen av *Den ubesmittede unnfangelses kirke* og *Kalvarie-kirken*.  

I 1835 utnevnte den daværende overhyrden, biskop Jean-Paul-Hilaire-Michel Courvezy, ham til generalvikar med tilsyn med Siam under hans egne etterhvert lange opphold i Singapore.

### Titulærbiskop, koadjutor til den apostoliske vikar av Siam
3. juni 1838 ble han utnevnt til koadjutor for den apostoliske vikar av Siam og til titulærbiskop av *Mallus*. Bispevielsen ble utført av biskop Jean-Paul Courvezy. som var den apostoliske vikar i Siam. I 1841 grunnla Pallegoix et nytt seminar i Bangkok, ettersom Rama III  forbød katolske studenter å reise til seminaret i Penang (den gang en britisk koloni).

### Apostolisk vikar av Øst-Siam
Ved pavelig brev av 10. september 1841 ble det apostoliske vikariatet i Siam delt: Biskop Pallegoix ble apostolisk vikar for *Øst-Siam* (som utgjorde kjerneområdet til kongeriket Siam), mens Courvezy, som apostolisk vikar for *Vest-Siam*, samt *Malakka* og *Singapore*, beholdt ansvaret for katolikkene på den malaysiske halvøy På den tiden bodde omtrent 4.300 katolikker innenfor Pallegoix' jurisdiksjon, omfattende vietnamesere, kambodsjanere av portugisisk avstamning, og siamesere. Som apostolisk vikar hadde han tilsyn med fem lokale prester, flere kateketer og omtrent 20 ordensfolk av vietnamesisk opprinnelse.

Pater Louis Larnaudy fra parisermisjonærene ankom Siam den 25. juli 1845 og hadde med seg et kamera bestilt fra Paris av biskop Pallegoix. Biskopen ble med dette den som innførte fotografikunsten til Siam - på dette tidligere tidspunkt med fotografiproduksjonsteknikken daguerrotypi. 

Biskop Pallegoix var høyt ansett av kong Mongkut (Rama IV), som besteg tronen i 1851. Mongkut hadde møtt Pallegoix i 1830-årene da han fortsatt var buddhistmunk, og de to diskuterte en rekke spørsmål og emner. Mongkut støttet Pallegoix i hans arbeid hans med den thailandske ordboken og lærte ham pali, buddhismens akademiske språk. Pallegoix gjengjeldte dette ved å gi den fremtidige kongen leksjoner i latin. 

Biskopen var så kunnskapsrik i språkene at han var i stand til å skrive flere bøker. Han hadde også kunnskap om astronomi, geografi og vitenskap, spesielt fysikk, kjemi og astronomi. Han var også dyktig i fotografering og metallbearbeidelse. Noen av barna til myndighetspersoner lærte disse fagene av ham. Han bygde en bygning og et trykkeri tilsluttet en kirke, og utgav bønnebøker.

Kong Mongkut deltok senere også i Pallegoix' begravelse. Biskop Pallegoix ble da hyllet med kongeflagget, og det ble avfyrt kanonskudd til hans ære.

Under et kort besøk til Frankrike publiserte Pallegoix en geografisk beskrivelse av Siam i 1854, som dekket topografi, naturhistorie, skikker, lovgivning, økonomi, språk, litteratur, religion og historie: *Description du Royaume Thai* (Beskrivelse av kongeriket Thai). Her er han ganske uforblommet for eksempel i sin beskrivelse av kongens stilling: 

::*«Siams regjering er despotisk i ordets fulle betydning. Kongen er fryktet og respektert nesten som en gud. Ingen tør se ham i ansiktet. Når hoffmennene deltar i audienser, forblir de liggende på knær og albuer. Når Hans Majestet går forbi et sted, kaster alle seg til bakken, og de som ikke ville gjort dette, risikerer å få øynene punktert av bueskytterne som går foran og som skyter ganske dyktig jordkuler med buen de alltid holder klar spent.»* — Jean-Baptiste Pallegoix, første avsnitt av kapittelet «Om thailandsk styresett».

Samme år publiserte han en omfattende ordbok på thai med oversettelser til latin, fransk og engelsk. Han var dermed en tidlig representant for europeiske thaistudier.

Biskop Jean-Baptiste Pallegoix var en av Siams mest fremtredende apostoliske vikarer, noen ganger beskrevet av sine samtidige som den fineste «savant siamois» (=«siamviter»). Han overbeviste Napoleon III til å fornye den franske alliansen med Siam og sende en ambassade, noe som ble gjort i 1856. Biskop Pallegoix var sentral i å gjenoppta de diplomatiske forbindelsene mellom Frankrike og Siam, som hadde vært avbrutt siden Ludvig XIVs regjeringstid.

## I populærkulturen
Den thailandske perioderomantiske komedien *Buppesannivas 2*, som ble produsert i samarbeid med GDH og Broadcast Thai Television, hadde premiere den 28. juli 2022. I filmen finner vi rollefiguren  «Jean-Baptiste Pallegoix», eller «Luang Por Pallegoix», spilt av den thailandsk-amerikanske komikeren Jonathan Samson.

## Verker
* *Description du Royame Thai* เรื่องเล่ากรุงสยาม
* *Dictionarium Languæ Thai* สัพะ พะจะนะ พาสา ไท  – dette var en ordbok mellom thai, engelsk, fransk og latin

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Giovanni Francesco Albani (1720-1803) *1760
* Pave Pius VI (1717-1799) *1775
* Kardinal Carlo Bellisomi (1736-1808) *1775
* Biskop Marcelino José Da Silva (1749-1830) *1790
* Biskop Jacques-Benjamin Longer, M.E.P. (1752-1831) *1792
* Biskop Jean Labartette, M.E.P. (1746-1823) *1793
* Biskop Esprit-Marie-Joseph Florens, M.E.P. (1762-1834) *1812
* Biskop Jean-Louis Taberd, M.E.P. (1794-1840) *1830
* Biskop Jean-Paul-Hilaire-Michel Courvezy, M.E.P. (1792-1857) *1833
* Biskop *Jean-Baptiste Pallegoix*, M.E.P. (1805-1862) *1838

## Referanser